b'\n_START_ARTICLE_\nAktiv Sk\xc3\xb8yteklubb\n_START_PARAGRAPH_\nAktiv Sk\xc3\xb8yteklubb (ASK) er en sk\xc3\xb8yteklubb i Oslo og tilh\xc3\xb8rer Akershus & Oslo Sk\xc3\xb8ytekrets. Klubben ble stiftet i 1924 som Arbeidernes Cycleklub. I 1927 skiftet klubben navn til Arbeidernes sk\xc3\xb8yteklubb (ASK), et navn de hadde til klubbens \xc3\xa5rsm\xc3\xb8te i 1978 da de skiftet til Ask Sk\xc3\xb8yteklubb. 18. juni 2001 fikk klubben sitt n\xc3\xa5v\xc3\xa6rende navn._NEWLINE_Klubben var en del av Arbeidernes Idrettsforbund p\xc3\xa5 1920-tallet. Den hadde tilholdssted p\xc3\xa5 Jordal, men byttet hjemmebanen til Valle Hovin stadion da den ble \xc3\xa5pnet. Der ligger ogs\xc3\xa5 klubbhuset. P\xc3\xa5 1950-tallet hadde klubben ogs\xc3\xa5 egen gruppe innen kunstl\xc3\xb8p, men klubben er i dag igjen kun en klubb for hurtigl\xc3\xb8p p\xc3\xa5 sk\xc3\xb8yter. Klubbdrakten er gr\xc3\xb8nn og svart._NEWLINE_Kjente medlemmer av ASK er Petter Andersen, Sigrid Sundby Dybedal, Kai Arne Engelstad, Per Willy Guttormsen, Knut Johannesen, Arne Johansen, Geir Karlstad, Bj\xc3\xb8rn Nyland, Frode R\xc3\xb8nning og Erik Vea.'